Baba L: Hof hoor van wrede aanrandingBaba L nadat sy op 30 Desember 2013 in die hospitaal opgeneem is. Die Pretoria-hooggeregshof het Maandag gehoor dat die tweejarige dogtertjie, wat as Baba L bekend staan, nie meer ŉ pols gehad het toe sy in Desember verlede jaar na die hospitaal gehaas is nie. Die 36-jarige man van Pretoria-Noord wat daarvan beskuldig word dat hy Baba L wou doodmaak deur haar herhaaldelik aan te rand, se suster het dramatiese getuienis gelewer oor haar desperate pogings om die kleuter se lewe te probeer red. Die man en Baba L se 20-jarige ma het reeds onskuldig gepleit op aanklagte van poging tot moord, kindermishandeling en versuim om mediese hulp aan die kleuter te verleen. Hulle name mag nie genoem word nie om die baba se identiteit te beskerm. Hulle ontken dat hulle haar aangerand of verwaarloos het, en beweer sy het verskeie kneusplekke, ŉ erge hoofbesering, ŉ gebreekte pelvis en beserings aan haar pankreas en niere opgedoen toe sy in twee afsonderlike voorvalle van trappe en ŉ wasmasjien afgeval het. Die getuie, wat tydens die voorval ŉ verpleegster in die pediatriese-eenheid van ŉ hospitaal in Centurion was, het getuig dat Baba L gelag en gejil het van plesier toe sy haar op 30 Desember verlede jaar tydens middagete gesien het. Die vrou en haar ma is die betrokke dag na haar broer se woonstel om hom op te laai om inkopies te gaan doen. Hy het by die trappe afgekom met Baba L op sy heup. Die kleuter was baie bly om haar tannie te sien en die man het dadelik die kind aan haar oorhandig. Toe sy haar vashou, het die vrou besef dat Baba L, wat besig was om te leer hoe om die toilet te gebruik, haarself natgemaak het. Sy het aangebied om haar doek te ruil, maar haar broer het gesê hy sal dit doen. Hy het Baba L glo hardhandig gegryp en teruggeneem na die woonstel. Die vrou kon hoor hoe hy met die kleuter raas. Toe hy sonder Baba L terugkeer, het hy aan sy suster gesê die kleuter het haarself vuilgemaak en hy het ŉ bad vol water vir haar ingetap. Toe sy wou weet of hy die kleuter alleen in die bad gelos het, het hy haar gerusgestel dat die maatskaplike werker wat langs hom bly, by haar was. Sy en haar ma was tevrede met die omstandighede en het gaan inkopies doen. Hulle was skaars vyf minute weg toe die man sy ma gebel het om te sê dat Baba L stuiptrekkings kry. Hulle het dadelik teruggejaag na die woonstel toe en die man het met Baba L in sy arms na hulle toe gehardloop. Hy het die kleuter aan sy suster oorhandig en sy het dadelik begin om haar hartjie te masseer en mond-tot-mond-asemhaling toe te pas, maar Baba L het nie reageer nie. “Die eerste ding wat ek besef het, is dat sy steeds dieselfde klere aangehad het,” het die vrou getuig. “Sy was nat van kop tot tone. Ek het gevoel vir ŉ pols, maar daar was niks. Ek het vir my ma gesê die kind is blou, nie weens ŉ tekort aan suurstof nie, maar as gevolg van kneusplekke. Sy was ook weens ŉ tekort aan suurstof blou om haar mond en om haar naels.” Hulle het na ŉ hospitaal gehaas, en sy het by die ongevalle stilgehou en ŉ dokter het dadelik Baba L by haar geneem. “Ons was baie emosioneel. Ons kon niks anders doen as om te wag nie.” Sy sê sy wou by haar broer weet wat het gebeur en hoekom Baba L nat was. Hy het geantwoord dat hy teruggekeer het na sy woonstel, die maatskaplike werker bedank het en Baba L by haar oorgeneem het. Hy het glo sleg gevoel omdat hy met Baba L geraas het en het haar toilet toe gestuur. Toe hy omdraai, het sy glo aan die bad se rand vasgeklou, waarna sy haar bewussyn verloor het. “Hy het gesê hy het ŉ glas water oor haar uitgegooi en haar ŉ paar klappe gegee om ŉ reaksie te kry,” het die vrou getuig. Die staat voer op die klagstaat aan dat die beskuldige Baba L herhaaldelik aangerand het en haar nie na ŉ hospitaal geneem het toe sy op 15 Desember beseer is nie. Die paartjie het haar vir die eerste keer op 27 Desember na die Steve Biko-hospitaal geneem, maar is daar weg voordat ŉ neurochirurg na ŉ skandering van Baba L se brein kon kyk, en sonder dat sy mediese behandeling ontvang het. Die saak word deur regter Nico Coetzee aangehoor en duur voort. Lees vorige berigte oor Baba L hier.